Sagen i Kastrup Lufthavn er ingen enlig svale – det er klassisk 3F-opførsel.

Det kan godt være, at det på overfladen ser pænt og civiliseret ud, når man som passager går gennem Københavns Lufthavn. Blandt bagagemedarbejderne er virkeligheden dog en helt anden.

Her tyranniseres kollegerne, hvis de har den frækhed at være medlem af andre fagforeninger end 3F. Her er de ordnede forhold afløst af ”jungleloven,” som det er kommet frem på det seneste på baggrund af hemmelige optagelser. Helt konkret drejer det sig om en vikar, som bliver kaldt til orden af to kolleger – hvoraf den ene sågar er næstformand for bagagemedarbejderne.

Sagen er beskæmmende, for 3F har ikke nogen som helst ret til at tvinge medlemmer ind i deres fagforening. Det er slået meget klart fast af Menneskerettighedsdomstolen. De har i 2007 afgjort, at det er en fuldstændig grundlovssikret ret, at man frit kan vælge fagforening.

Problemet er, at her ikke er tale om enlig svale men derimod en helt systematisk opførsel fra 3F.

Sidste år blev en medarbejder hos Peterson Packaging fyret, fordi hun ikke var medlem af 3F.

Også hos Danish Crown har der været lignende sager. Hos Carlsberg i Fredericia så vi i 2017 også, hvordan 3F’erne ulovligt nedlagde arbejdet i protest over, at en medarbejder ikke fandt 3F charmerende og tiltrækkende nok til at han ville tegne et medlemskab.

I hele Falck-BIOS sagen er 3F’s usmagelige metoder blevet kaldt ulovlige.

Det er ikke kun kolleger, der behandles helt utilstedeligt af 3F’ere. Det gælder også arbejdsgivere, som har formastet sig til at tegne en god dansk overenskomst med konkurrenter.

Det har både danske landmænd og danske vognmænd oplevet, hvor de har været udsat for systematisk pres og bøllemetoder fra 3F.

Der er tale om en rådden kultur langt inde i 3F. Ellers ville de jo selv have løst problemerne for længe siden.

Det er dybt forkasteligt, at helt almindelige lønmodtagere, der er lovligt organiseret, ikke kan få lov til at gå på arbejde i ro og mag. Vi kan ikke leve med, at der hersker junglelove på det ordnede danske arbejdsmarked. Friheden til at organisere sig som man vil, kan man ikke skalte og valte med.

Fagbevægelsens paroler om solidaritet, sammenhold og fællesskab er tilsyneladende så stærke på visse arbejdspladser, at de helt suspenderer grundlovssikrede rettigheder og frihed til forskellighed. Det er først og fremmest ulykkeligt for de kolleger, der fryses ude – men det er også et angreb på hele ånden i den danske model og på det frie valg.

Derfor har jeg indkaldt beskæftigelsesminister Peter Hummelgaard i samråd. Havde det været en virksomhedsejer, der havde mobbet sine ansatte for at være medlem af 3F, ville der ikke gå mange sekunder, før en samlet venstrefløj ville sætte gang i et festfyrværkeri af lovforslag, tiltag og indgreb fra politisk hold.

Nu er det deres egne venner hos 3F, der igen-igen opfører sig som bøller i skolegården – og det skal regeringen naturligvis tage alvorligt og komme på banen med et bud på, hvordan vi sikrer det frie fagforeningsvalg i Danmark.